Ukážka z elektronickej knihy

Autor: © Samo Marec

Vydal: © N Press, s. r. o., v roku 2024 ako svoju 140. publikáciu

Vydanie prvé

ISBN 978-80-8230-313-4

„Ako si zbankrotoval?“ spýtal sa Bill.

„Dvojakým spôsobom,“ povedal Mike.  „Postupne a potom naraz.“

Ernest Hemingway, Slnko aj vychádza

„Standing in the sun with a popsicle,

everything is possible“

Soul Asylum, Without a Trace

ÚVOD:  Ja a moji ľudia

Počas volebnej noci na jeseň 2023 neprišli predstavitelia Smeru po oznámení konečných výsledkov medzi novinárov. Namiesto toho vyšli na balkón a v skvelej nálade spievali „Na Kráľovej holi“.

Nebolo sa veľmi čomu čudovať: tri a pol roka predtým, vo februári roku 2020, utrpel Smer zásadnú porážku v predchádzajúcich parlamentných voľbách a Igor Matovič po nich vytvoril vládnu koalíciu, ktorá disponovala dokonca ústavnou väčšinou. Popularita Smeru klesala a v januári 2021 dosiahla podľa Focusu historické minimum – 9,1 %. Takto zle na tom Smer za vyše dve desaťročia ešte nebol.

V kuloároch sa navyše dlhodobo povrávalo, že Robert Fico sa namiesto riešenia straníckych problémov venuje riešeniu problémov vlastných, a to najmä pomocou alkoholu. Aj na verejnosti v tom čase niekoľkokrát  pôsobil dojmom nie celkom triezveho človeka. Inými slovami – niečo bolo treba robiť, ale Robert Fico to nerobil. A to mal navyše na krku vládu Igora Matoviča, ktorý otvorene deklaroval, že jeho cieľom je nastolenie spravodlivosti, a teda vyvodenie trestnoprávnej zodpovednosti voči predstaviteľom predchádzajúcej garnitúry. Nedalo sa tomu rozumieť inak ako práve tak, že Robert Fico má skončiť vo väzení.

Koniec ukážky